+-----------------------------------------------------------------------+
| 7. ข้อพิพาททางกฎหมาย                                                    |
+-----------------------------------------------------------------------+

บริษัทมีคดีที่อาจมีผลกระทบด้านลบต่อสินทรัพย์ของบริษัทหรือบริษัทย่อยที่มีจำนวนสูงกว่าร้อยละ 5
ของส่วนของผู้ถือหุ้น ณ วันที่ 31 ธันวาคม 2548 ดังนี้

คดีฟ้องร้องที่ค้างอยู่ที่ศาลปกครอง

1) คดีที่บริษัทฟ้อง ทศท

เมื่อวันที่ 11 ตุลาคม 2544 บริษัทได้ฟ้อง ทศท ต่อศาลปกครองกลางเพื่อขอให้ศาลบังคับให้ ทศท
ชดใช้ค่าเสียหายจำนวน 1,197.63 ล้านบาท อันเนื่องมาจากการลดอัตราค่าบริการตามโครงการ
“Y-Tel 1234” โดยบริษัทอ้างว่าการลดอัตราค่าบริการ
ไม่เป็นไปตามสัญญาร่วมการงานซึ่งกำหนดให้อัตราค่าบริการภายใต้โครงข่ายของ ทศท
ต้องเป็นอัตราเดียวกันกับอัตราค่าบริการภายใต้
โครงข่ายของบริษัท เมื่อวันที่ 28 ตุลาคม 2548 ศาลปกครองกลางได้พิพากษายกฟ้อง และในวันที่
28 พฤศจิกายน 2548 บริษัทได้ยื่นอุทธรณ์ต่อศาลปกครองสูงสุด
ขณะนี้คดีกำลังอยู่ภายใต้ขบวนการพิจารณาของศาลปกครองสูงสุด

2) คดีที่ ทศท ฟ้องบริษัท

เมื่อวันที่ 22 สิงหาคม 2546 บริษัทได้ยื่นคำร้องต่ออนุญาโตตุลาการขอให้ชี้ขาดให้ ทศท
ชำระส่วนแบ่งรายได้ค่าบริการโทรศัพท์สาธารณะจำนวน 43.94 ล้านบาทพร้อมดอกเบี้ย เมื่อวันที่ 8
เมษายน 2548 คณะอนุญาโตตุลาการได้ชี้ขาดให้บริษัทชนะคดี อย่างไรก็ตามเมื่อวันที่ 14 กรกฎาคม
2548 ทศท ได้ยื่นคำร้องต่อศาลปกครองกลางเพื่อให้เพิกถอนคำชี้ขาดของอนุญาโตตุลาการ เมื่อวันที่
10 ตุลาคม 2548 บริษัทได้ยื่นคำคัดค้านคำร้องขอให้เพิกถอนคำชี้ขาดของอนุญาโตตุลาการของ ทศท
ขณะนี้คดีกำลังอยู่ภายใต้ขบวนการพิจารณาของศาลปกครอง

ผลที่สุดของคดีความดังกล่าวข้างต้นไม่สามารถคาดการณ์ได้ในขณะนี้
ดังนั้นบริษัทจึงไม่ได้ตั้งสำรองสำหรับผลเสียหายที่อาจจะเกิดขึ้นจากผลของคดีดังกล่าวไว้ในงบการเงินของบริษัท

ข้อพิพาทที่ยังค้างอยู่ ณ สถาบันอนุญาโตตุลาการ

1) ข้อพิพาทที่บริษัทเป็นผู้เสนอ

1.1) ข้อพิพาทเกี่ยวกับค่าเชื่อมโยงโครงข่าย เมื่อวันที่ 21 สิงหาคม 2545
บริษัทได้ยื่นคำเสนอข้อพิพาทต่อคณะอนุญาโตตุลาการเกี่ยวกับกรณีพิพาทที่เกิดจากสัญญาร่วมการงานระหว่างบริษัท
กับ ทศท ตามสัญญาร่วมการงานระบุไว้ว่าบริษัทมีสิทธิได้รับผลประโยชน์ตอบแทนจากการที่ ทศท
นำบริการหรืออนุญาตให้บุคคลที่สามให้บริการพิเศษบนโครงข่าย ทศท อนุญาตให้ กสท
และผู้ให้บริการโทรคมนาคมรายอื่นให้บริการโทรศัพท์เคลื่อนที่บนโครงข่ายและได้รับค่าเชื่อมโยงโครงข่ายจาก
กสท และผู้ให้บริการโทรคมนาคมรายอื่น อย่างไรก็ตาม ทศท
ไม่เห็นด้วยว่าบริการดังกล่าวเป็นบริการพิเศษ
ดังนั้นจึงปฏิเสธที่จะจ่ายผลตอบแทนในส่วนของบริษัทดังกล่าว
ดังนั้นบริษัทจึงขอให้อนุญาโตตุลาการชี้ขาดให้ ทศท
จ่ายส่วนแบ่งในส่วนของบริษัทสำหรับค่าเชื่อมโยงโครงข่ายที่ ทศท ได้รับนับตั้งแต่เดือนตุลาคม 2535
ถึงเดือนมิถุนายน 2546 เป็นจำนวนเงิน 25,419.40 ล้านบาท
การสืบพยานและหลักฐานได้เสร็จสิ้นแล้ว ขณะนี้กำลังรอฟังคำชี้ขาดของอนุญาโตตุลาการ

เมื่อวันที่ 21 กุมภาพันธ์ 2549 คณะอนุญาโตตุลาการได้ส่งคำชี้ขาดของคณะอนุญาโตตุลาการ ลงวันที่
17 มกราคม 2549 มายังบริษัท คณะอนุญาโตตุลาการได้มีคำชี้ขาดโดย
เสียงข้างมาก ซึ่งสามารถสรุปได้ดังต่อไปนี้

  1. ให้บริษัทมีสิทธิรับผลประโยชน์จากการที่ ทศท นำบริการพิเศษมาใช้ผ่าน
  โครงข่ายของบริษัทหรือการที่ ทศท
  อนุญาตให้บุคคลอื่นนำบริการพิเศษมาใช้ผ่านโครงข่ายของบริษัท

  2. สำหรับผลประโยชน์นับแต่ต้นจนถึงวันที่ 22 สิงหาคม 2545 ให้ ทศท ชำระเงินจำนวน
  9,175.82 ล้านบาท พร้อมด้วยดอกเบี้ยอัตราร้อยละ 7.5 ต่อปีของเงินจำนวนดังกล่าวนับแต่วันที่
  22 สิงหาคม 2545 ให้แก่บริษัทจนกว่า ทศท จะชำระเสร็จสิ้น ให้ ทศท
  ชำระเงินตามคำชี้ขาดข้อนี้ให้แก่บริษัทภายใน 60 วันนับตั้งแต่วันที่ได้รับคำชี้ขาด

  3. สำหรับผลประโยชน์ตั้งแต่วันที่ 23 สิงหาคม 2545 เป็นต้นไป ให้ ทศท แบ่ง
  ผลประโยชน์ตอบแทนให้บริษัทในอัตราร้อยละ 50 ของผลประโยชน์ที่ ทศท
  ได้รับจริง

1.2) ข้อพิพาทเกี่ยวกับส่วนแบ่งรายได้ในส่วนค่าโทรศัพท์ทางไกลต่างประเทศ
เมื่อวันที่ 28 มกราคม 2548
บริษัทได้ยื่นคำเสนอข้อพิพาทต่ออนุญาโตตุลาการเกี่ยวกับเรื่องการคำนวณส่วนแบ่งรายได้ที่เกิดจากค่าโทรศัพท์ทางไกลต่างประเทศภายใต้สัญญาร่วมการงาน
บริษัทได้เรียก
ค่าเสียหายสำหรับการที่ ทศท ไม่สามารถคำนวณแยกค่าส่วนแบ่งรายได้ที่ ทศท
ได้รับจากการใช้โทรศัพท์ต่างประเทศในส่วนของโครงข่ายบริษัทออกจากส่วนของโครงข่าย ทศท
เป็นจำนวนเงิน 5,000.00 ล้านบาท และค่าเสียหายจากการคำนวณจำนวนเงินผิดพลาดอีก
3,407.68 ล้านบาทรวมดอกเบี้ย
คณะอนุญาโตตุลาการนัดพร้อมเพื่อฟังผลการเจรจาหรือกำหนดกระบวนการพิจารณาในวันที่ 14
มีนาคม 2549

2) ข้อพิพาทที่ ทศท เป็นผู้เสนอ

2.1) ข้อพิพาทเกี่ยวกับการติดรูปสัญญลักษณ์ของบริษัทบนตู้โทรศัพท์สาธารณะ เมื่อวันที่ 23 กรกฎาคม
2547 ทศท ได้ยื่นคำเสนอข้อพิพาทต่ออนุญาโตตุลาการจากการที่บริษัทติด
รูปสัญญลักษณ์ของบริษัทบนตู้โทรศัพท์สาธารณะเป็นการไม่ปฏิบัติตามข้อตกลงระหว่างบริษัทกับ ทศท
เรื่องโทรศัพท์สาธารณะ ทศท เรียกค่าเสียหายเป็นจำนวนเงิน 433.85 ล้านบาท
บริษัทได้ยื่นคำคัดค้านเมื่อวันที่ 30 พฤศจิกายน 2548 ขบวนการพิจารณานักแรกจะเริ่มในวันที่ 13
มกราคม 2549 และกำหนดนัดสืบพยานตั้งแต่วันที่ 7 กุมภาพันธ์ 2549 เป็นต้นไป

2.2) ข้อพิพาทกรณีบริษัทพิมพ์รูปสัญญลักษณ์ของบริษัทบนใบแจ้งหนี้ ใบกำกับภาษี และใบเสร็จรับเงิน
เมื่อวันที่ 13 ธันวาคม 2547
ทศทได้ยื่นคำเสนอข้อพิพาทเรียกค่าเสียหายจากการที่บริษัทพิมพ์รูปสัญญลักษณ์บนใบแจ้งหนี้และใบเสร็จรับเงินฉบับละ
4 บาท นับจากเดือนสิงหาคม 2544 จนถึงเดือนสิงหาคม 2547 เป็นจำนวนรวม 785.64
ล้านบาทพร้อมดอกเบี้ย นอกจากนี้ในวันที่ 11 มีนาคม 2548 ทศท
ได้เรียกร้องค่าเสียหายอีกเป็นจำนวน 106.80 ล้านบาทสำหรับค่าเสียหายเพิ่มเติม และ
1,030.50 ล้านบาทสำหรับการเปลี่ยนแปลงรูปแบบใบแจ้งหนี้ค่าบริการเป็นกระดาษขนาด A4
บริษัทได้ยื่นคำคัดค้าน เมื่อวันที่ 25 พฤศจิกายน 2548 ขบวนการพิจารณานัดแรกจะเริ่มในวันที่ 26
ธันวาคม 2548 และกำหนดนัดสืบพยาน ตั้งแต่วันที่ 5 มิถุนายน 2549 เป็นต้นไป

2.3) ข้อพิพาทเกี่ยวกับเรื่องค่าโทรศัพท์ทางไกลในประเทศ TA 1234 เมื่อวันที่ 30มิถุนายน 2548
ทศท ได้ยื่นคำเสนอข้อพิพาทเรียกร้องค่าเสียหายจากการขาดรายได้ตั้งแต่วันที่ 16 พฤศจิกายน
2543 ถึงเดือนมีนาคม 2548 เป็นจำนวนเงิน 15,804.18 ล้านบาทพร้อมดอกเบี้ย
อันเนื่องมาจากบริษัทลดค่าบริการทางไกลในประเทศภายใต้โครงการ TA 1234
และร้องขอให้บริษัทเรียกเก็บ
ค่าบริการทางไกลในประเทศตามอัตราที่ตกลงกันภายใต้สัญญาร่วมการงาน
บริษัทได้ยื่นคำคัดค้านเมื่อวันที่ 4 มกราคม 2549 รอกำหนดนัดครั้งต่อไปจากสถาบันอนุญาโตตุลาการ

2.4) ข้อพิพาทเกี่ยวกับการให้บริการ ADSL เมื่อวันที่ 28 ตุลาคม 2548 ทศท
ได้ยื่นคำเสนอข้อพิพาทระบุว่าบริษัทละเมิดข้อตกลงในสัญญาร่วมการงานโดยให้บริการหรือยินยอมให้ผู้อื่นนำอุปกรณ์ในระบบไปให้บริการอินเตอร์เน็ตความเร็วสูง
(ADSL) ทศท เรียกร้องค่าเสียหายเป็นจำนวนเงิน 2,010.21 ล้านบาทพร้อมดอกเบี้ย นอกจากนี้
ทศท ยังเรียกร้องให้บริษัทชำระค่าเสียหายต่อเนื่องอีกเดือนละ 180.00 ล้านบาทพร้อมดอกเบี้ย
และขอให้บริษัทระงับการให้บริการหรืออนุญาตให้ผู้อื่นให้บริการ ADSL
บริษัทขอขยายการยื่นคำคัดค้านออกไปถึงวันที่ 22 กุมภาพันธ์ 2549

ผลที่สุดของคดีความดังกล่าวข้างต้นไม่สามารถคาดการณ์ได้ในขณะนี้
ดังนั้นบริษัทจึงไม่ได้ตั้งสำรองสำหรับผลเสียหายที่อาจจะเกิดขึ้นจากผลของคดีดังกล่าวไว้ในงบการเงินของบริษัท

อย่างไรก็ตาม ผู้บริหารของบริษัทเชื่อว่า
บริษัทมีข้อต่อสู้ที่มีเหตุมีผลที่ดีพอที่จะชนะคดีฟ้องร้องและข้อพิพาททั้งหมดดังกล่าวข้างต้น